Jong Blose blink uit in nuwe posisie | Netwerk24
Jong Blose blink uit in nuwe posisie
Deur Tinus Van Staden 17 Mei 2016 00:00
Wat maak jy as jy ’n goeie slot kry wat te kort is vir dié posisie en te stadig is vir flank?
Jy skuif hom stut toe.
Dis presies die paadjie wat die 19-jarige Kwenzo Blose gestap het – tot in die Suid-Afrikaanse o. 20-span wat volgende maand in Manchester, Engeland, in die Wêreldtoernooi gaan speel.
Die jong stut het verlede jaar nog vir die Hoërskool Glenwood se eerstespan op slot gesak. Hy het ook vir KwaZulu-Natal op die nasionale Akademie-week dáár gespeel.
Dit was die talentwerwer, André Tredoux, wat Blose Vrystaat toe gelok het en sy posisionele skuif voorgestel het.
“Ek het vir Kwenzo verlede jaar op die Wildeklawer-superskoletoernooi gesien, waar hy vir Glenwood op die plaasvervangerbank gesit het,” het Tredoux gesê.
“Ek het gedink hy het ’n goeie bou vir ’n stut. Iemand soos Beast Mtawarira het ook slot en flank op skolevlak gespeel,” het Tredoux gesê.
Blose staan 1,85 m in sy sokkies en het maar net 100 kg geweeg toe hy in die begin van die jaar in Bloemfontein aangekom het. Ná harde werk in die gimnasium laat kreun Blose die skaal nou reeds op 110 kg.
“By een van die eerste oefeninge het André gevra of ek al ooit ’n ander posisie as slot gespeel het. Ek sê toe ek het al ’n bietjie flank gespeel, maar ek is nie baie goed daarin nie,” het Blose gesê.
“Hy het toe gesê hulle gaan my geleidelik stut toe skuif, maar ek het toe by die proewe reeds stut gespeel.
“Ná die proewe het ek span gekry by die Young Guns (Kovsies se o. 20-span),” het dié boorling van Paulpietersburg in KwaZulu-Natal gesê.
Die breier wat vir Blose van stutspel geleer het, is Stephan Jacobs, die Young Guns se skrumafrigter.
“Ek en hy het ná oefening nog langer gebly by die skrummasjien en gewerk aan sy tegniek. Sy werksetiek is ongelooflik en hy is soos ’n spons – hy drink alles in wat ’n mens hom leer,” het Jacobs gesê.
“Sy gesindheid is baie indrukwekkend. Hy is ’n yster.”
Blose is vir ’n jaar by die Vrystaat gekontrakteer, maar hy geniet dit baie hier.
“Ek wil nie êrens anders rugby speel nie, ek geniet die hardlooprugby wat by die Vrystaat gespeel word en die mense is vriendelik,” het die loskopstut gesê.
Blose sluit hom aan by ander stutte van die Vrystaat, soos Ox Nché (2015) en Luan de Bruin (2013), wat ook die Jong Bokkies in die laaste klompie jare verteenwoordig het.